**מערך ליום השואה- בעקבות ספרים וסרטים**

**המערך מתאים לשיעור בן 45 דק'**

**פתיח:**

השיעור היום יעסוק ביום השואה דרך סרטים וסיפורים והסרט הראשון בו נצפה הופק ע"י תלמידים ושמו "סיפורים על ילדות אחרת"

* **על מה מרמז שם הסרט?**

**קטע צפייה 01:**

סיפורים על ילדות אחרת (נמצא בסרטי ילדים תשע"ד)

**דיון בכיתה:**

* **מה לדעתכם המסר שרצו התלמידים להעביר בסרט?**
* **האם יש מי שהוא שקרא אחד מהספרים שמוזכרים בסרט? או את הסרט ? ומה הוא למד מהקריאה/ צפייה בו?**
* **מה אתם חושבים על הסצנות והדילמות שעולות בעקבותיהם?**
* **האם לדעתכם חברות בין שני ילדים גרמני ויהודי אפשרית? ומה אנחנו לומדים מחברות זו?** (נקודת מבט דרך עינו של הילד הגרמני)

**נשאל את התלמידים מה התלמידים יודעים על יום זה? ומה הם מקורות הידע מהם שאבו ידע זה?**

**מקורות ידע:**

בית הספר- שיעורים בנושא,סרטים, ספרי ילדים

ספרים רבים נכתבו וסרטים רבים הופקו על השואה מדוע? מה הם מאפשרים לנו הקוראים/צופים?

**קטע קריאה מתוך הספר:**

**"ילדה שלא מן העולם הזה"** כתב: אהרן אפלפלד

**הספר-** מתאים לבני תשע עד שלוש עשרה.

* **אפשר לבקש מהתלמידים לעצום עיניים בזמן הקריאה או להחשיך את הכיתה**

**"הם הלכו יד ביד ובצעדים מהירים, ועם עלות השחר הגיעו אל פתחו של היער.   
'אדם שלי,' אמרה האם, 'הגענו, אל תחשוש. אתה מכיר היטב את היער שלנו וכל מה שיש בו. אני אשתדל מאוד לשוב בערב, אך אם אאחר - לך אל דיאנה, ואני אבוא אליה לאסוף אותך.   
אדם עמד ליד אמו, עוד מנומנם, ולא ידע מה לשאול. אמו חזרה ואמרה, 'אל תחשוש, אתה מכיר את היער שלנו וכל מה שיש בו. שב מתחת לאחד העצים, למשל העץ שיש לו צמרת עגולה, קרא בספרו של ז'ול ורן, או שחק בחמש אבנים, הזמן יעבור מהר'.   
אמו חיבקה אותו ואמרה, 'אני מוכרחה לרוץ, אני הולכת להסתיר את הסבים."**רקע:  
אדם שוהה ביער חודשים אחדים. הוא פוגש בבן כיתתו תומס, והשניים, השונים מאוד זה מזה - מאתגרים בתמימות ובחן איש את מערכת הערכים והאמונות של רעהו. מי שמצילה אותם מרעב ומן החורף האירופי היא הרועָה מינה, ילדה יהודייה מבית ספרם המתגוררת אצל משפחה נוצרית, ואף שהיא סובלת מידם הקשה של מעבידיה אין היא חדלה להבריח ליער מזון לשני החברים. פרטים על התקופה, על האנטישמיות ועל מצוקות החיים היהודיים תחת שלטון הגרמנים חודרים אל הסיפור טיפין, טיפין, אבל חסרונם אינו מורגש. הסיפור הוא על בני אדם, ועל כוח הרוח.

**דיון:**

* **מה הרגשתם במהלך הקריאה?**
* **על מה חשבתם?**
* **אפשר לחבר את הסיפור לסיפורו האישי של הסופר-** (ראו במידע למדריך במסגרת למטה)

**סרט טוב מתחיל בסיפור טוב.**

**מה במרכיבים של סיפור השואה מסייעים לבנות סיפור טוב?**

(דרמה, מתח, אובדן, אירוע אמיתי שהתרחש, סיפור טראגי בו עם שלם מחליט להשמיד עם אחר, גבורה, הישרדות כנגד כול הסיכויים)

**ספרים וסרטים רבים על השואה עוסקים במאבק והישרדות הגיבורים ובמרכזם סוגים שונים של חברויות שמסייעות לגיבורים להצליח ולהתגבר על מכשולים רבים.**

* **מה ספרים הללו מאפשרים לנו כקוראים?**
* **כיצד מסייעות חברויות אלו לגיבורים ומה הקשר למבנה סרט/סיפור?**

**מידע למדריך:**

גיבורו של אפלפלד, ילד ששמו אדם, הוא ללא ספק ילד רגיל ('בשליש שלפני האחרון בלטו בתעודתו שלושה טוב מאודים. הדבר שימח את הוריו והם קנו לו כדורגל חדש'), ובו בזמן הוא בן אנוש חושב, סקרן, מודע לרגשות המפעמים בו ומוקיר רגעי שמחה, געגועים ותוגה. מרגע שנפרד מאמו הוא לומד לחיות בסביבה חדשה בתנאים שלא הכיר, ומחשבותיו הן עבורו מקור לכוח ולאופטימיות. מבחינה זו אדם הוא פילוסוף והומניסט, וייתכן שהשם שנבחר עבורו אינו מקרי.

**אהרן אפלפלד** נולד בבוקובינה (אז רומניה) ב- 1932. אמו נרצחה בגטו והוא נלקח עם אביו למחנה עבודה. לאחר שהופרד מאביו ברח מהמחנה והסתתר במשך שנתיים ביערות. עלה ארצה אחרי המלחמה, וב- 1957, בדרך מקרה, פגש בארץ את אביו. פרסם עשרות ספרים וזכה בפרסים רבים. 

* **אפשרות לקריאה ודיון בקטע קריאה נוסף מתוך הנער בכותונת הפסים: ( נקודות מבט מקבילות בין הנער הגרמני ליהודי... -בקובץ מצורף.)**

**קטע צפייה 02:**

מתוך הסרט "החיים יפים"

תזמון: 0:24 עד 06:22

* **למה לדעתכם ממציא האב את המשחק?**
* **האם לדעתכם המשחק עוזר לילד?**
* **האם אפשר לשלב הומר בסרטים וסיפורים על השואה?(היה וויכוח נוקב על כך כשהסרט יצא)**

**סגיר:**

סיכום החוויה, מה למדנו? מה אנחנו לוקחים מזה הביתה?

מדוע חשוב ללמוד על השואה? מה לדעתם תורמים הספרים והסרטים ללימוד זה?